JHB-seuns deur betonpype vergruisArgieffoto. Twee seuns is Dinsdag in Braamfischerville, Johannesburg deur betonpype by ŉ konstruksieperseel vergruis terwyl hulle gespeel het. “Die seuns, onderskeidelik sewe en 10 jaar oud, is op die toneel dood verklaar,” het Robert Mulaudzi, woordvoerder van die stad se nooddienste, gesê. “Die betonpype het oor hulle gerol.” ŉ Kontrakteur van die Johannesburgse Padagentskap (JRA) is verantwoordelik vir die perseel. Hy is besig om ŉ ondergrondse stormwaterdreineringstelsel in die gebied te installeer. “Die JRA sal ondersoek instel oor wat tot die ongeluk gelei het,” het Skhumbuzo Macozoma, ŉ direkteur van die JRA, gesê. “Ons sal ook verseker dat alle betrokke partye, waaronder die polisie en die departement van arbeid, betrek word om die nodige prosesse af te handel.” Hy het gesê die JRA sal ook seker maak dat die betrokke kontrakteur beskikbaar is om sy nodige samewerking in die ondersoek te bied. Macozoma het namens die JRA hul innige meegevoel aan almal wat deur die tragedie geraak is, betuig. “Ons wil die gemeenskap gerusstel dat die JRA die nodige ondersteuning aan die betrokke families sal bied. Die JRA onderneem ook dat die verantwoordelike partye aanspreeklik gehou sal word, indien nalatigheid bevind word,” het hy bygevoeg.